**Bine și rău**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Între nădejde tristă și-ndoială,

Te-am căutat prin bolta siderală.

Te-am căutat pe unde și neunde

Îți bănuiam făptura că se-ascunde.

Te căutam în tainica ta lipsă

Prin Testamente și Apocalipsă.

Să fi rămas un loc nemaiumblat

Pe unde nu te-am căutat?

Când socoteam că te-am găsit,

Se și-nălța în dreptul tău un zid.

Simțindu-te zvâcnind în rădăcini

Te mai simțeam în spice și-n tulpini.

Te-am și cântat pe corzi, și noi și sparte,

Și peste vieți și peste moarte.

Tu rămâneai mereu departe.

Auzul tău nu vrea s-audă

Cântec de nai, de cobză și-alăută?

Într-o-nserare, în sfârșit,

Mi se păruse că te-aș fi zărit

În mantia de aur a unui asfințit,

Prinzându-ți-o, târâtă prin țărână.

Mi-a și rămas un ciucure în mână

Și l-am vârât în sân, ca un pribeag

Un bun de furtișag.

Dă-mi voie, negăsită arătare,

Să-ți pui acum o veche întrebare:

Că ai făcut atâtea frumuseți blajine,

Fără-ndoială, mulțumescu-ți bine,

Clădiri de piscuri, cuiburi de izvoare,

Timpuri și valuri călătoare

Și oamenii în sărbătoare;

Bărbați viteji, domnițe la harpă și la furcă.

Mutând pe strune mâna, fuiorul când se-ncurcă.

Dar, mare-aprinzătorule de stele,

Cum de-ai făcut și-atâtea lucruri rele?